b'\n_START_ARTICLE_\nEemil Linna\n_START_PARAGRAPH_\nKustaa Eemil (K. E.) Linna (sukunimi aikaisemmin Ainiala) (17. tammikuuta 1876 P\xc3\xa4lk\xc3\xa4ne \xe2\x80\x93 10. tammikuuta 1951 Tampere) oli pirkanmaalainen maanviljelij\xc3\xa4 ja nuorsuomalaisen puolueen sek\xc3\xa4 edistyspuolueen kansanedustaja ja ministeri. _NEWLINE_Linnan vanhemmat olivat maanviljelij\xc3\xa4 Johan Axel Ainiala ja Maja Stina H\xc3\xa4k\xc3\xa4r\xc3\xa4. K\xc3\xa4yty\xc3\xa4\xc3\xa4n kansakoulun ja 1898 maanviljelys- ja meijeriopiston Linna toimi maanviljelij\xc3\xa4n\xc3\xa4 Messukyl\xc3\xa4ss\xc3\xa4 Tampereen l\xc3\xa4hell\xc3\xa4._NEWLINE_Linna oli nuorsuomalaisen puolueen kansanedustajana 1913\xe2\x80\x931917 ja 1917\xe2\x80\x931918 sek\xc3\xa4 Edistyspuolueen kansanedustajana 1918\xe2\x80\x931930 edustaen H\xc3\xa4meen l\xc3\xa4\xc3\xa4nin pohjoista vaalipiiri\xc3\xa4. H\xc3\xa4n oli maatalousministerin\xc3\xa4 Mantereen hallituksessa 1928\xe2\x80\x931929 ja Kivim\xc3\xa4en hallituksessa kulkulaitosten ja yleisten t\xc3\xb6iden ministerin\xc3\xa4 1932\xe2\x80\x931936 ja apulaismaatalousministerin\xc3\xa4 1934\xe2\x80\x931936 sek\xc3\xa4 viel\xc3\xa4 maatalousministerin\xc3\xa4 noin kahden viikon ajan syksyll\xc3\xa4 1936. _NEWLINE_Linna oli presidentin valitsijamiehen\xc3\xa4 vuoden 1925 presidentinvaaleissa. Kunnallispolitiikkaan h\xc3\xa4n osallistui Messukyl\xc3\xa4n kuntakokouksen ja kunnanvaltuuston puheenjohtajana. Linna sai kunnallisneuvoksen arvon 1920._NEWLINE_Linna oli MTK:n johtokunnan puheenjohtaja 1936\xe2\x80\x931951._NEWLINE_Linna oli naimisissa vuodesta 1913 Eeva Maria Taipaleen kanssa. H\xc3\xa4nen poikansa diplomi-insin\xc3\xb6\xc3\xb6ri Antti Emil Linna oli 1960-luvulla Suomen Kansanpuolueen ja liberaalisen kansanpuolueen kansanedustajana.'